Isimangalo Sika-Thixo

(Isaiah i.)

 (Ngu. W. W. G.)

 UYehova uyathetha
 Nani, ntlanga zomhlaba,
 Umangele kulw'izulu,
 Elo khaya liphezulu.

 Bek'indlebe wena Zulu,
 Wena khaya lobunyulu:
 Ndimangalel'u"Akunani";
 Ndideliwe ndinguMDali.

 Olu sapho ndilondlile,
 Ngoku lingoo-"Qelesile,"
 Kanti ndizikhulisele,
 Aba bantu ndizondlele.

 Qhiphu kanye! abandazi,
 Kwanekhaya abalazi,-
 Kant'iiqwarha kwaneenkomo,
 Ziyamazi umninizo.

 Aba bantu baphelile
 Bangoo "Zweliqhelesile"
 Sebe kăkă-kamupetu,
 Sebengenwe nazimpethu.

 Sekuthamba ixhalanga;
 Umphefumlo uyanuka,
 Yhiloo ntshontsho, yeloo fuqa,
 Yomphefumlo oneqgitha

 Ndimangele kuwe mhlaba,-
 Kuba nguwe umdlezana,
 Owanyisa abantwana,
 Sebebhede ama"dlaba." 

 Bayanuka, bathe bhutyu,
 Mna, Yise, ndithe kruqu;
 Ndibabiza ngamax'onke,
 Ndibameme ngako konke.

 Bazonele ngokwenene,
 Umdlezana makaphuse;
 Omalanga babalele,
 Ze bachithwe naziimfazwe.

 Bangalima baphandule,
 Ngamakhuba baqandule,-
 Ith'imvula ndiyibambe,
 Imibethe ndiyivimbe.

 Bangakhupha nemijelo,
 Ndoyomisa imilambo;
 Bangafuya oozimfuyo
 Zozinkomo kuthi, "mho";

 Noomahashe noozigusha;
 Ozimali, nenciniba;
 Ozibhokhwe neenqanawa;
 Senditshilo,-Ziyatshaba

 Sel'iNdim nje, omangele
 Kule nkundla ndikhathele.
 Ningabuyanga kwaphela,-
 Senifile, kwa impela.

 UngoWam umhlaba,
 Noko ningoo"Bhed'idlaba."
 Ndininike ngesi sisa;
 Ndinenzela nindisola.

 Ndonigxotha kulo mhlaba.
 Ndinigxothe kwelaa khaya;
 Isiphelo ke yhini na?
 Singu-Athi! athi ke mna.

 Zihlambeni zicoceni,
 Obu bubi, bulahleni;
 Khanipheze, nqumamani,
 Ukwenz'ifa kufundeni.

 phungulani imithwalo
 Yabo babandezelweyo;
 Gwebelani iinkedama,
 Kufuneni ukugweba.

 Nabo nabahlolokazi,
 Ukuze bangasileli,-
 Yenzani ubulungisa,
 Xa niphethe ukugweba.

 Khanize ke khe sixoxe.
 NoYehova sidibene:
 Nokwizono sekumrholo,-
 UYehova sel'etshilo,-

 Zobamhlophe ngokwekhephu,
 Zibemhlophe njengomqhaphu,
 Zibe weza, njengoboya
 Buhlanjiwe obegusha.

 Noth'ukuba ninemvume,
 Okunye ke nilungile,
 Ilungelo lalo mhlaba,
 Ndoninika, nolixhamla.

 Okanye ke nimangala,
 Senibheda kwanedlaba,
 Nakutshaba ngal'wikrele,-
 UYehova uthethile.